David Teniers (Jaunesnysis)

**Davidas Tenirsas Jaunesnysis** (ol. **David Teniers**, 1610 m. gruodžio 10 – 1690 m. balandžio 25 d.) – XVII a. Nyderlandų baroko flamandų dailininkas. Garsus kaimo gyvenimo ir kaimiškais peizažų vaizdais.

## Biografija

Davidas Tenirsas Jaunesnysis gimė 1610 m. grudžio 15 d. Antverpene. Jo tėvas buvo bendravardis dailininkas ir paveikslų perpardavinėtojas Davidas Tenirsas, pramintas Vyresniuoju. Pirmuosius mokslus, maždaug nuo 1626 m., Davidas išėjo tėvo dirbtuvėse. 1632 m. jis įstojo į Antverpeno Šv. Luko dailininkų gildiją. Tapė įvairiausiomis temomis: religinėmis, alegorinėmis, kasdienio gyvenimo, kariuomenės, peizažus.

Kūrybinio kelio pradžioje Tenirsas buvo paveiktas Adriaen Brouwer kūrybos, kuris vaizdavo kaimo žmonių gyvenimo scenas. Susipažino su Piterio Breigelio Vyresniojo kaimiškais vaizdais. 1637 m. vedė Jano Breigelio Vyresniojo dukrą Aną, kuri su kraičiu atsinešė senelio ir tėvo paveikslų. Maždaug tuo metu Tenirsas nutapė pirmą kaimo vestuvių temos paveikslą. Pirmenybė teikė scenų ir veikėjų vaizdavimui gamtoje, atvirame ore. Paveiksluose fiksavo valstiečių šventes, gyvūlėlių priežiūrą, žvejybą ir panašiai.

Po 1640 m. Tenirso paletėje pradėjo labiau dominuoti spalvos, paveikslai nebebuvo tokie monochromatiški, kaip ankstyvesnės kūrybos. Dominavo aukso atspalvio geltona spalva, po 1650 m. pradėjo dominuoti mėlyni tonai. Vienu svarbiausių jo darbų laikomas apie 1643 m. atliktas Antverpeno civilinės sargybos gildijos grupinis portretas. 1651 m. Tenirsas persikėlė į Briuselį, kur tapo Ispanijos Nyderlandų gubernatoriaus erchercogo Leopoldo Vilhelmo dvaro dailininku ir erchercogo paveikslų kolekcijos prižiūrėtoju. Nutapė Leopoldo ir savo portretus tarp erchercogo kolekcijos paveikslų (kurie vėliau buvo perkelti į Vieną). 1651 m. erchercogo pavedimu lankėsi Londone, kur tikriausiai matė Antonio van Deiko paveikslų. Šiam laikotarpiui priklauso vienas žymesnių Tenirso darbų „Šv. Antano gundymai“ (keli variantai). 

1656 m. mirė žmona ir Tenirsas vedė antrąkart − Isabella de Fren. 1656 m. Tenirsas perėjo tarnauti naujajam gubernatoriui regentui Chuanui Austrui. 1660 m. paruošė pirmą istorijoje erchercogo Leopoldo kolekcijos iliustruotą graviūromis paveikslų katalogą „*Theatrum Pictorium*“. 1663 m. Tenirsas prisidėjo prie Briuselio meno akademijos, o 1665 m. − prie Antverpeno akademijos įsteigimo. Davidas Tenirsas Jaunesnysis mirė 1690 m. balandžio 25 d. Briuselyje. Jo bendravardis sūnus, pramintas Trečiuoju, tapo dailininku, artimai sekusiu tėvo maniera. Anūkas (Davidas Ketvirtasis) irgi tapo dailininku. Savo karjeros antroje pusėje Tenirsas buvo vienu žymiausių to meto Europos dailininkų, tikėjosi būti pakeltas Ispanijos karaliaus Pilypo IV į riterius, kaip Rubensas ir Antonis van Deikas.

## Darbų galerija


Vaizdas:David Teniers (II) - Guardroom - WGA22087.jpg| „Antverpeno civilinė sargyba“ (1642-44, Ermitažas, Sankt Peterburgas)
Vaizdas:David Teniers (II) - The Temptation of St Anthony - WGA22105.jpg| „Šv. Antano gundymai“ (po 1640, Luvras, Paryžius)
Vaizdas:David Teniers (II) - The Works of Mercy - WGA22084.jpg| „Septyni gailestingumo darbai“ (po 1640, Luvras, Paryžius)
Vaizdas:L'alchimiste - David Teniers the Younger.png| „Alchemikas“ (apie 1650, Mauricheisas, Haga)
Vaizdas:David Teniers the Younger - Archduke Leopold William in his Gallery at Brussels - Google Art Project.jpg| „Erchercogas Leopoldas Vilhelmas savo paveikslų galerijoje Briuselyje“ (1650-52, Meno istorijos muziejus, Viena)
Vaizdas:David Teniers (II) - Country Kermis - WGA22091.jpg| „Kaimo šventė“ (apie 1650, Valstybinis muziejus, Amsterdamas)
Vaizdas:David Teniers - Een boer met zijn vrouw en kind voor de boerderij.jpg| „Valstietis su šeima“ (1640-70, Valstybinis muziejus, Amsterdamas)
Vaizdas:Teniers, David the younger - Gypsies in a Landscape - Google Art Project.jpg| „Čigonai peizaže“ (iki 1690, Dalvičo paveikslų galerija, Londonas)


## Nuorodos

* David Teniers WGA tinklalapyje
* David Teniers Olga's Gallery tinklalapyje 
* David Teniers Ermitažo tinklalapyje 
* David Teniers Encyclopaedia Britannica tinklalapyje
* Londono nacionalinės galerijos tinklalapis